
[bookmark: Sujet][bookmark: References]Az Európai Parlament állásfoglalása az (EU) 2023/956 európai parlamenti és tanácsi rendeletnek a hitelesítők akkreditálására, az akkreditált hitelesítők ellenőrzésére és felügyeletére, az akkreditáció visszavonására, valamint az akkreditáló testületek kölcsönös elismerésére és szakértői értékelésére vonatkozó feltételek meghatározása révén történő kiegészítéséről szóló, 2025. november 20-i felhatalmazáson alapuló bizottsági rendelettel szembeni kifogás mellőzésére (C(2025)07845 – 2025/2997(DEA))
[bookmark: TextBodyBegin]Az Európai Parlament,
–	tekintettel az (EU) 2023/956 európai parlamenti és tanácsi rendeletnek a hitelesítők akkreditálására, az akkreditált hitelesítők ellenőrzésére és felügyeletére, az akkreditáció visszavonására, valamint az akkreditáló testületek kölcsönös elismerésére és szakértői értékelésére vonatkozó feltételek meghatározása révén történő kiegészítéséről szóló, 2025. november 20-i felhatalmazáson alapuló bizottsági rendeletre (C(2025)07845),
–	tekintettel a Bizottság 2025. november 24-i levelére, amelyben kéri az Európai Parlamenttől annak kinyilvánítását, hogy nem emel kifogást a 2025. november 20-i felhatalmazáson alapuló bizottsági rendelettel szemben,
–	tekintettel a Környezetvédelmi, Éghajlatváltozási és Élelmiszer-biztonsági Bizottság által a Bizottsági Elnökök Értekezletének elnökéhez intézett, 2025. december 4-i levélre,
–	tekintettel az Európai Unió működéséről szóló szerződés 290. cikkére,
–	tekintettel az importáruk karbonintenzitását ellensúlyozó mechanizmus létrehozásáról szóló, 2023. május 10-i (EU) 2023/956 európai parlamenti és tanácsi rendeletre[footnoteRef:1] és különösen annak 18. cikke (3) bekezdésére és 28. cikke (7) bekezdésére, [1:  	HL L 130., 2023.5.16., 52. o., ELI: http://data.europa.eu/eli/reg/2023/956/oj.] 

–	tekintettel eljárási szabályzata 114. cikkének (6) bekezdésére,
–	tekintettel a Környezetvédelmi, Éghajlatváltozási és Élelmiszer-biztonsági Bizottság határozatra irányuló ajánlására,
–	tekintettel arra, hogy eljárási szabályzata 114. cikke (6) bekezdésének harmadik és negyedik francia bekezdésében megállapított határidőn belül, amely 2025. december 16-án járt le, nem emeltek kifogást,
A.	mivel az (EU) 2023/956 rendelet létrehozza az importáruk karbonintenzitását ellensúlyozó mechanizmust (CBAM), amelynek célja az Unió vámterületére behozott egyes áruk beágyazott üvegházhatásúgáz-kibocsátásának kezelése a kibocsátásáthelyezés kockázatának elkerülése, valamint a globális szén-dioxid-kibocsátás csökkentésére irányuló ösztönzők megteremtése érdekében;
B.	mivel az (EU) 2023/956 rendelet értelmében amennyiben az Unió vámterületére 2026-tól behozott áruk beágyazott kibocsátásának megállapítására tényleges értékek alapján kerül sor, azokat egy hitelesítőnek hitelesítenie kell;
C.	mivel az (EU) 2023/956 rendelet 18. cikkének (3) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el az említett rendelet kiegészítése céljából, meghatározva a rendelet 18. cikkének (2) bekezdésében említett akkreditáció megadásának, az akkreditált hitelesítők ellenőrzésének és felügyeletének, az akkreditáció visszavonásának, valamint az akkreditáló testületek kölcsönös elismerésének és szakértői értékelésének feltételeit;
D.	mivel a Bizottság 2025. november 20-án továbbította a Parlamentnek a felhatalmazáson alapuló rendeletet, amely két hónapos vizsgálati időszakot nyitott meg a Parlament számára, hogy kifogást emeljen a felhatalmazáson alapuló rendelettel szemben;
E.	mivel a felhatalmazáson alapuló bizottsági rendelet meghatározza azokat a feltételeket, amelyek mellett a nemzeti akkreditáló testületek a CBAM alkalmazásában kötelesek megadni az akkreditációt a kérelmező által benyújtott igazoló dokumentumok és a kérelmezőnek a hitelesítési elvek alkalmazására való képessége alapján; mivel a felhatalmazáson alapuló bizottsági rendelet megállapítja továbbá az akkreditált hitelesítők ellenőrzésére és felügyeletére vonatkozó feltételeket, és e célból meghatározza a hitelesítők által teljesítendő követelményeket és elvégzendő tevékenységeket, az alkalmazandó igazgatási intézkedéseket, beleértve az akkreditáció visszavonását, valamint a nemzeti akkreditáló testületek, az illetékes nemzeti hatóságok és a Bizottság közötti információcserére vonatkozó rendelkezéseket is; mivel végezetül a felhatalmazáson alapuló bizottsági rendelet meghatározza a nemzeti akkreditáló testületek kölcsönös elismeréséhez és szakértői értékeléséhez kapcsolódó feltételeket, beleértve a tagállamok által szükség esetén meghozandó korrekciós intézkedéseket is;
F.	mivel az (EU) 2023/956 rendelet 36. cikke (2) bekezdésének b) pontjával összhangban a CBAM működésére vonatkozó rendelkezéseket 2026. január 1-jétől, az átmeneti időszak végét követően kell alkalmazni; mivel ezek a rendelkezések nem alkalmazhatók, ha a Bizottság felhatalmazáson alapuló rendelete 2026. január 1-jétől nem alkalmazandó;
1.	kijelenti, hogy a felhatalmazáson alapuló bizottsági rendelettel szemben nem emel kifogást;
2.	utasítja elnökét, hogy továbbítsa ezt a határozatot a Tanácsnak és a Bizottságnak.

